हिमाचल का पहला इंटरनेशनल लेवल का एयरपोर्ट होगा, रनवे लंबा करने के लिए 300 से ज्यादा मकान टूटेंगे
हिमाचल प्रदेश के कांगड़ा जिले को टूरिज्म कैपिटल बनाने की दिशा में सरकार ने काम शुरू कर दिया है। इसी कड़ी में गग्गल एयरपोर्ट का विस्तारीकरण शामिल है, जिसके लिए जल्द सोशल इम्पैक्ट असेसमेंट शुरू किया जाएगा।
हिमाचल में कांगड़ा को टूरिज्म कैपिटल बनाने की दिशा में सरकार ने काम शुरू कर दिया है। इसी कड़ी में कांगड़ा के गग्गल एयरपोर्ट का विस्तार किया जाएगा। इसके लिए जल्दी ही सोशल इम्पैक्ट असेसमेंट शुरू हो जाएगा। राज्य की कांग्रेस सरकार ने इसकी मंजूरी दे दी है।
सरकारी अधिकारी जल्दी ही इसका कॉन्सेप्ट पेपर तैयार करेंगे। गग्गल एयरपोर्ट को इंटरनेशनल एयरपोर्ट की तर्ज पर डवलप किया जाएगा। यहां के रनवे की लंबाई बढ़ाई जाएगी ताकि बड़े हवाई जहाज भी यहां लैंड कर सकें।
राज्य सरकार से मंजूरी मिलने के बाद अब यहां लैंड एक्वायर करने की प्रक्रिया शुरू होगी। प्रदेश में टूरिज्म को प्रमोट करने में यह एयरपोर्ट मील का पत्थर साबित हो सकता है।
एक्वायर की जाने वाली जमीन का चयन
एयरपोर्ट के विस्तारीकरण के लिए पहले ही जगह फाइनल कर ली गई है। जिला प्रशासन ने कांगड़ा और शाहपुर उपमंडल से कुल 41 हेक्टेयर से ज्यादा जमीन चिन्हित की है। इसके अलावा कांगड़ा, शाहपुर और धर्मशाला उपमंडल से PWD ने कुल 339 भवन भी चिन्हित किए हैं, जो एयरपोर्ट विस्तारीकरण के दायरे में आएंगे।
अकेले कांगड़ा उपमंडल से कुल 35 हेक्टेयर जमीन इसके दायरे में आ रही है। कांगडा सब डिविजन से आने वाली जमीन में 23 हेक्टेयर जमीन प्राइवेट लैंड है। शाहपुर एरिया से एयरपोर्ट में आने वाली जमीन 6.39 हेक्टेयर में से 2.44 हेक्टेयर प्राइवेट लैंड है। सर्किल रेट के हिसाब से इस जमीन का प्रभावितों को 223 करोड़ रुपये मुआवजा दिया जाएगा।
रनवे पर 350 करोड़ रूपए किए जाएंगे खर्च
रनवे के एक्सपेंशन पर 350 करोड़ रूपए खर्च किए जाएंगे। मांझी खड्‌ड को कवर करने के लिए CPWD पुणे की टीम ने स्थिति का जयाजा पहले ही ले लिया गया है। मौजूदा समय में इस पटटी की लंबाई 1376 मीटर है। इस कारण यहां बडे विमान टेक ऑफ नहीं कर पाते।
बडे जहाजों की लैंडिंग के लिए इस एयरपोर्ट को तैयार किया जाएगा। इस एयरपोर्ट की 2 स्टेज में एक्सपेंशन होगी। फर्स्ट स्टेज पर 1900 मीटर पट्टी का विस्तार होगा। दूसरे फेज में 3100 मीटर विस्तार किया जाएगा। रनवे की लंबाई बढ़ने के बाद यहां कम विजिबिलिटी में भी उड़ान संभव हो पाएगी।